Kansanedustajat Mikko Savola (kesk) ja Reijo Hongisto (sin) ovat jättäneet hallitukselle kirjallisen kysymyksen puhelinmarkkinoinnin pelisäännöistä.

Kansanedustajat Mikko Savola ja Reijo Hongisto ovat jättäneet hallitukselle kirjallisen kysymyksen puhelinmarkkinoinnista. Kuvituskuva JARNO JUUTI

Savola ja Hongisto peräävät, että mihin toimiin hallitus aikoo ryhtyä ikäihmisten puhelinmyyntihuijausten ehkäisemiseksi.

- Puhelinmarkkinointi on usein aggressiivista ja hyvin keinoja kaihtamatta sopimuksen syntymiseen pyrkivää. Mihin varmasti yksi syy on puhelinmarkkinoilla usein käytetty provisiopalkkaus, viime perjantaina jätetyssä kirjallisessa kysymyksessä todetaan.

Kansanedustajakaksikko pitää tilannetta vääristyneenä, koska kansalaisilta odotetaan erityistä tarkkuutta ja kykyä ilmaista selvästi, jos sopimusta myytävästä tuotteesta ei tahdo tehdä puhelun aikana.

Kiellosta huolimatta sopimuksen saatetaan väittää syntyneen, vaikka puhelun saaja itse ei ymmärtäisi näin edes tapahtuneen.

- Osassa tapauksista kyse on suorasta huijauslaskutoiminnasta, mutta myös täysin lainmukainen puhelinmarkkinointi on muuttunut erittäin hyökkääväksi viime vuosina, kansanedustajat paheksuvat.

Parlamentaarikkojen mielestä erityisesti ikäihmisille hyökkäävän markkinoinnin ja nopeatahtisen keskustelun seuraaminen saattaa olla hankalaa.

Savola ja Hongisto katsovat, että osa ihmisistä kokee puhelun nopean katkaisemisen olevan huonoa käytöstä, ja he kuuntelevat ja vastailevat kysymyksiin pelkästä kohteliaisuudesta.

Puhelinmarkkinoinnin säätelyä kansanedustajat pitävät hankalana, mutta katsovat sen olevan välttämätön muutos.

- Puhelinmarkkinointiin on löydettävä aidot pelisäännöt, esimerkiksi siten, että tietyn iän ylittäneille ikäihmisille puhelinmyynti olisi kiellettyä, Savola ja Hongisto vaativat.

Asiasta uutisoi ensin Keskisuomalainen.